《浦城劝粜》
宋代·真德秀

阳和二月春，草木皆生意。那知田野间，斯人极憔悴。

殷勤问由来，父老各长喟。富室不怜贫，千仓尽封闭。

只图价日高，弗念民已弊。去年值饥荒，自分无噍类。

幸哉活至今，且复遇丰岁。庶几一饷乐，养育谢天地。

岂期新春来，米谷更翔贵。况又绝市无，纵有湿且碎。

何由充饥肠，何由饱孥累。恨不死荒年，免复见忧畏。

我闻父老言，痛切贯心肺。行行至平洲，景象顿殊异。

白粲玉不如，一升才十四。问谁长者家，作此利益事。

父老合掌言，子文姓陈氏。起家本儒生，畴昔乐赈施。

忆昨艰食时，巨室争谋利。米斗三百馀，独收七十二。

三都数千口，受彼更生惠。开库质敝衣，假此赒贫匮。

取本不取息，所活岂胜计。我曹非此翁，久作沟中胔。

吁嗟薄俗中，乃有此高义。吾邦贤使君，爱民均幼稚。

一闻平粜家，褒赏无不至。或与旌门闾，或与锡金币。

独有颍川翁，宠光未之被。故作行路谣，庶彻铃斋邃。

且俾殖利徒，闻风默知愧。并生穹壤间，与我皆同气。

富者盍怜贫，有如兄恤弟。恻隐仁之端，人人均有是。

顽然铁石心，何异患风痹。不仁而多财，聚易散亦易。

惟有种德家，福禄可长世。不闻眉山苏，盛美光传记。

卖田救年荒，生子为国器。不见南浦毛，一惟利是嗜。

积谷幸年荒，生子遭黥隶。天道极昭明，勿作幽远视。

谁欤为斯谣，西山真隐吏。

作者简介：真德秀（1178年10月27日－1235年5月20日），本姓慎，因避孝宗讳改姓真。始字实夫，后更字景元，又更为希元，号西山。福建路建宁府浦城县（今福建省浦城县仙阳镇）人 。南宋后期理学家、大臣，学者称其为“西山先生”。有《真文忠公集》都传世。